RAPPORT MILL-KUMMISSJONI LILL-PARLAMENT EWROPEW il-31 Rapport Annwali mill-Kummissjoni lill-Parlament Ewropew dwar l-attivitajiet tal-UE fir-rigward tal-Antidumping, l-Antisussidji u ta' Salvagwardja (2012) /* COM/2013/0890 final */





RAPPORT MILL-KUMMISSJONI LILL-PARLAMENT EWROPEW il-31 Rapport Annwali mill-Kummissjoni lill-Parlament Ewropew dwar l-attivitajiet tal-UE fir-rigward tal-Antidumping, l-Antisussidji u ta' Salvagwardja (2012) Introduzzjoni Dan ir-rapport tal-2012 qed jiġi sottomesss lill-Parlament Ewropew wara r-riżoluzzjoni tiegħu tas-16 ta' Diċembru 1981 dwar l-attivitajiet ta’ antidumping tal-Unjoni Ewropea, u r-rapport tal-Kumitat tiegħu dwar l-industrija, il-kummerċ estern, ir-riċerka u l-enerġija. Dan ir-rapport qasir jagħti ħarsa ġenerali lejn l-avvenimenti ewlenin matul l-2012 u huwa ssupplimentat, bħal fis-snin ta' qabel, b'Dokument ta’ Ħidma tal-Persunal tal-Kummissjoni aktar dettaljat, flimkien ma' annessi dettaljati. Dan ir-rapport għandu l-istess struttura ġenerali tad-Dokument ta' Ħidma, inklużi l-intestaturi kollha tiegħu, għal riferiment faċli għal informazzjoni aktar komprensiva. Ir-rapport attwali u d-Dokument ta’ Ħidma sħiħ huma disponibbli wkoll għall-pubbliku fis-sit http://ec.europa.eu/trade/issues/respectrules/anti_dumping/legis/index_en.htm . 1. Deskrizzjoni qasira tal-Leġiżlazzjoni L-investigazzjonijiet tal-Antidumping (AD), antisussidji (AS) u ta' salvagwardja (SG) jitwettqu fuq il-bażi ta’ Regolamenti tal-Kunsill bażiċi. Fid-Dokument ta’ Ħidma tingħata ħarsa ġenerali lejn il-leġiżlazzjoni attwali. It-testi bażiċi tal-AD u AS minn issa 'l quddiem se jissejħu r-"Regolament(i) bażiku/bażiċi". Matul l-2012 kien hemm żewġ emendi fir-Regolament antidumping bażiku. Fid-dawl tas-Sentenza tal-Qorti tal-Ġustizzja fil-kawża taż-żraben Brosmann[1], tqis xieraq li tiġi kkodifikata l-prassi li tiġi ristretta l-eżaminazzjoni tal-pretensjonijiet tal-MET għal kumpaniji li ttieħdu bħala kampjun. Kien ukoll neċessarju li jiġu mmodifikati l-kundizzjonijiet legali għall-produtturi esportaturi f’pajjiżi b'ekonomija mhux tas-suq biex jinkiseb marġini individwali ta’ dumping li jikkonforma mas-sentenza tad-WTO fil-kawża tas-Soluzzjoni tat-Tilwima[2], fir-rigward tal-qfieli mir-Repubblika Popolari taċ-Ċina. 2. Kunċetti bażiċi L-intestatura nru 2 fid-dokument ta’ ħidma tagħti ħarsa ġenerali lejn it-terminoloġija u l-proċeduri użati fl-investigazzjonijiet TDI. 3. Modernizzazzjoni tad-TDI F’Ottubru 2011 tnieda eżerċizzju ta' modernizzazzjoni tal-istrumenti għad-difiża tal-kummerċ (TDI). Minħabba li l-ambjent kummerċjali globali nbidel b’mod sinifikanti matul l-aħħar għaxar snin u s-sistema ta’ difiża kummerċjali tal-UE ftit li xejn inbiddlet minn żmien il-konklużjoni tar-Rawnd tal-Urugwaj kważi 15-il sena ilu, ġiet identifikata ħtieġa li t-TDIs jiġu adattati għall-ħtiġijiet kummerċjali attwali. L-għan ta’ dan il-proġett ta’ modernizzazzjoni huwa li titjieb is-sistema attwali ta’ difiża kummerċjali tal-UE għall-benefiċċju tal-partijiet interessati kollha. L-enfasi hija fuq li jinstabu soluzzjonijiet prattiċi għall-problemi reali li l-produtturi, l-importaturi, in-negozjanti, eċċ. tal-Unjoni jiltaqgħu magħhom meta jintużaw l-istrumenti. L-għan huwa biex is-sistema ssir iktar effiċjenti u l-miżuri aktar effettivi mingħajr, madankollu ma jinbidlu l-prinċipji sottostanti u l-bilanċ tas-sistema. Fl-2012 sar progress importanti biex jitlaħaq dan l-għan. Bejn April u Lulju 2012 saret konsultazzjoni pubblika sabiex jinġabru l-fehmiet tal-partijiet interessati. F’Mejju 2012, ġiet organizzata konferenza ta’ livell għoli sabiex il-partijiet interessati jiġu infurmati u biex isir magħruf it-tħassib tagħhom. Twettqet valutazzjoni tal-impatt, li hija rekwiżit għal-leġiżlazzjoni tal-UE u kienet ippreżentat lill-bord intern ta' valutazzjoni ta' livell għoli tal-Kummissjoni f’Diċembru 2012. Fuq il-bażi ta' dan, proposta leġiżlattiva u komunikazzjoni ġew adottati mill-Kummissjoni f'April 2013. Barra minn hekk inħarġu abbozz ta' linji gwida fuq erba' suġġetti. Il-proposta leġiżlattiva ġiet trażmessa lill-Kunsill u lill-Parlament fejn qiegħda ssegwi l-proċedura leġiżlattiva ordinarja. Il-linji gwida kienu soġġetti għal konsultazzjoni pubblika u wara li l-kummenti li waslu tqiesu kif xieraq, il-linji gwida finali se jiġu adottati mill-Kummissjoni fi żmien dovut. Il-Kummissjoni timmira li tikkonkludi l-eżerċizzju ta' modernizzazzjoni matul il-leġiżlatura attwali, jiġifieri fir-rebbiegħa 2014 u taħdem b’mod kostruttiv mal-istituzzjonijiet l-oħra sabiex tintleħaq din il-mira. 4. Status ta' ekonomija tas-suq fuq livell nazzjonali (MES) Għall-finijiet tal-investigazzjonijiet tal-antidumping, pajjiż jista' jitqies bħala ekonomija tas-suq totali jekk jissodisfa l-ħames kriterji li huma stipulati fid-dettall fid-Dokument ta' Ħidma mehmuż ma' dan ir-rapport. Fl-2012 tkomplew jiġu mistħarrġa tnejn mis-sitt talbiet għal MES għall-pajjiż kollu miċ-Ċina, il-Vjetnam, l-Armenja, il-Kazakistan, il-Mongolja u l-Bjelorussja. Matul is-sena l-Mongolia u l-Vjetnam biss provdew ukoll informazzjoni ulterjuri biex isostnu l-pretensjonijiet tagħhom u t-talbiet jinsabu fi stadji diversi ta' progress. L-erba’ pajjiżi l-oħra, iċ-Ċina, l-Armenja, il-Kazakistan u l-Bjelorussja ma jressqu l-ebda informazzjoni rilevanti li ppermettiet analiżi ulterjuri tal-progress tagħhom. Fl-2010 l-konsultazzjonijiet mal-awtoritajiet tar-Repubblika tal-Bjelorussja diġà kienu twaqqfu minħabba l-qagħda politika fil-pajjiż. F'Ġunju 2010, intbagħtu mistoqsijiet addizzjonali lill-Armenja dwar l-iżvilupp ulterjuri fil-progress tagħha lejn il-MES. Madankollu, sa tmiem l-2012, l-ebda informazzjoni ġdida ma kienet għadha ntbagħtet lill-Kummissjoni mill-Armenja. L-erba' pajjiżi applikanti l-oħra segwew l-applikazzjonijiet tagħhom għall-MES u jinsabu fi stadji differenti ta' progress f'dak li għandu x'jaqsam mal-ilħuq tal-ħames kriterji għall-MES. Fir-rigward taċ-Ċina, filwaqt li f’bosta okkażjonijiet l-awtoritajiet Ċiniżi qablu fil-prinċipju li ssir laqgħa oħra tal-grupp ta’ ħidma dwar il-MES matul l-2012, il-laqgħa tħassret. Il-Kummissjoni tibqa’ bir-rieda li tiddiskuti aktar il-progress taċ-Ċina lejn il-MES, u huwa ttamat li l-awtoritajiet Ċiniżi jkomplu jipparteċipaw fl-eżerċizzju u jagħtu d-dejta meħtieġa għall-analiżi tal-MES mill-Kummissjoni . Il-laqgħa tal-grupp ta' ħidma tal-MES UE-Vjetnam saret fil-Vjetnam f'Novembru 2012. Ġie diskuss abbozz tar-rapport tal-MES u l-awtoritajiet Vjetnamiżi wieġbu għal bosta mistoqsijiet mill-Kummissjoni dwar kwistjonijiet pendenti relatati mal-erba’ kriterji li għad iridu jiġu ssodisfati. Ir-rapport tal-MES finali huwa mistenni li jiġi kondiviż mal-awtoritajiet Vjetnamiżi fl-2013. L-informazzjoni miġbura matul il-grupp ta’ ħidma UE-Mongolja li sar f’Ulan-Bator f’Settembru 2011, flimkien ma’ informazzjoni addizzjonali li waslet f’Diċembru 2012 għadha qed tiġi analizzata u rapport tal-MES se jkun lest fl-2013. 5. Attivitajiet ta’ Informazzjoni u Komunikazzjoni/Kuntratti bilaterali 5.1. Intrapriżi żgħar u medji (SMEs) Il-Helpdesk tad-Difiża Kummerċjali għall-SMEs twaqqaf fid-dawl tal-kumplessità tal-proċedimenti TDI, speċjalment għall-SMEs minħabba d-daqs żgħir u l-frammentazzjoni tagħhom. Ir-rwol tiegħu huwa li jindirizza kwistjonijiet u problemi speċifiċi għall-SMEs marbuta mat-TDIs, kemm ta’ natura ġenerali kif ukoll speċifika għall-każ. Parti mill-websajt tat-TDIs hija ddedikata lill-SMEs u tirreferi għall-punti ta’ kuntatt tal-Helpdesk tat-TDIs. Fl-2012, dawn il-punti ta’ kuntatt irċevew ħafna talbiet għall-informazzjoni, li kollha ġew indirizzati minnufih. Dawn it-talbiet kienu jikkonċernaw kemm il-proċeduri kif ukoll il-kontenut tal-proċedimenti TDI. 5.2. Kuntatti bilaterali/attivitajiet ta' informazzjoni– industrija u pajjiżi terzi Parti importanti mill-ħidma tas-servizzi tat-TDI hija li jispjegaw il-leġiżlazzjoni u l-prassi tal-attività tad-difiża kummerċjali tal-UE. Fl-2012 il-Kummissjoni organizzat seminar ta’ taħriġ dwar id-difiża tal-kummerċ għal uffiċjali minn pajjiżi terzi. Barra minn hekk, fl-2012 twettqu għadd ta' kuntatti bilaterali dedikati għad-diskussjonijiet dwar suġġetti varji marbuta mad-difiża tal-kummerċ ma' għadd ta' pajjiżi terzi inklużi ċ-Ċina, il-Korea, il-Marokk u l-Malasja. . Fl-2012 kien hemm ukoll diversi laqgħat ma' assoċjazzjonijiet u kumpaniji ewlenin ta' partijiet interessati, fosthom ma' Business Europe u Eurocommerce. Dan kien jinkludi seminar ta' jum sħiħ għal Business Europe f’Novembru 2012. 6. Uffiċjal tas-Seduta Fi Frar 2012, ir-rwol u s-setgħat tal-Uffiċjal tas-Seduta tad-DĠ tal-Kummerċ, li beda jaħdem fl-2007, kienu stabbiliti f’mandat formali b’Deċiżjoni tal-President tal-Kummissjoni Ewropea. Għal finijiet amministrattivi, mill-2012, l-Uffiċjal tas-Seduta sar jaqa' taħt il-Kummissarju responsabbli għall-politika kummerċjali, b’hekk issaћћet l-indipendenza tal-pożizzjoni. It-termini ta’ referenza jistabbilixxu wkoll regoli dettaljati dwar is-seduti li jsiru mill-uffiċjal tas-seduta dwar l-aspetti kollha ta’ proċediment kummerċjali, mill-bidu sad-divulgazzjoni tas-sejbiet finali sal-azzjoni li ttieħdet. Barra minn hekk, il-mandat jagħti lill-uffiċjal tas-seduta setgħat ta’ teħid ta’ deċiżjonijiet f’każ ta’ tilwim dwar l-aċċess għall-fajl, il-kunfidenzjalità tal-informazzjoni fil-pussess tal-Kummissjoni u l-għoti ta’ estensjonijiet ta’ skadenzi. L-Uffiċjal tas-Seduta għandu s-setgħa jqajjem mal-Kummissarju responsabbli għall-politika kummerċjali u mad-Direttur Ġenerali għall-Kummerċ kwalunkwe tħassib dwar il-kondotta jew il-kontenut ta’ investigazzjoni kummerċjali. It-tendenza dejjem tikber tat-talbiet ta’ intervent minn mindu nħolqot il-funzjoni tal-Uffiċjal tas-Seduta fl-2007 għamlet qabża oħra fl-2012 u żdiedet sew b’aktar minn 50 % meta mqabbel mal-2011. Matul il-perjodu tar-rappurtar, l-Uffiċjal tas-Seduta kellu 132 talba għal intervent (81 fl-2011), li minnhom 128 kienu jirrigwardaw it-TDIs u kkonċernaw 41 proċediment TDI. L-għadd ta’ seduti żdied ukoll b’mod sinifikanti b’50 % meta mqabbel mal-2011: saru 39 seduta (26 fl-2011), li minnhom 12 kienu seduti multiparti fejn b’kollox 43 parti interessata b’interessi simili nġabru f'seduti komuni. L-interventi ntalbu mill-produtturi esportaturi fil-pajjiżi terzi, mill-industrija tal-Unjoni, minn utenti u minn importaturi kif ukoll minn Gvernijiet ta' pajjiżi terzi. L-Uffiċjal tas-Seduta intervjena fi kwistjonijiet li jkopru l-istadji kollha tal-investigazzjoni u għamel għadd ta’ rakkomandazzjonijiet lis-servizzi tal-Kummissjoni bil-għan li jissaħħaħ l-eżerċizzju tad-drittijiet ta' difiża Il-kwistjonijiet ewlenin li l-Uffiċjal tas-Seduta indirizza fl-2012 jistgħu jinġabru fi tliet kategoriji (i) il-kontenut u kwalità tad-divulgazzjoni (ii) l-aċċess għall-fajls u l-kwalità tal-fajls mhux kunfidenzjali u (iii) in-nuqqas ta' qbil ma’ determinazzjonijiet, sejbiet u konklużjonijiet. 7. Ħarsa ġenerali lejn l-investigazzjonijiet u l-miżuri tal-antidumping, tal-antisussidji u tas-salvagwardja 7.1. Ġenerali Fi tmiem l-2012, l-UE kellha fis-seħħ 102 miżuri AD u 10 miżuri AS. Fl-2012, 0,17 % tal-importazzjonijiet totali fl-UE kienu affettwati minn miżuri AD jew AS. Innota li d-dettalji dwar il-kwistjonijiet li ġejjin jinsabu fid-Dokument ta’ Ħidma mehmuż ma’ dan ir-rapport. Ir-referenzi għall-Annessi tad-Dokument ta’ Ħidma jinsabu biswit it-titoli. 7.2. Investigazzjonijiet ġodda (ara l-Annessi A sa E u l-Anness N) Fl-2012, inbdew 19-il investigazzjoni. Ġew imposti dazji provviżorji f'disa' (9) proċedimenti. Ingħalqu tliet (3) każijiet bl-impożizzjoni ta’ dazji definittivi. Ingħalqu disa' (9) investigazzjonijiet mingħajr miżuri. 7.3. Investigazzjonijiet ta' rieżami L-investigazzjonijiet ta' rieżami għadhom jirrappreżentaw il-parti l-kbira mill-ħidma tas-servizzi TDI. Tul il-perjodu 2008-2012, dwan kienu jgħoddu għal 60 % tal-investigazzjonijiet kollha mibdija. It-Tabella 2 fid-Dokument ta’ Ħidma tipprovdi informazzjoni statistika għas-snin 2008-2012. 7.3.1. Rieżamijiet tal-iskadenza (ara l-Anness F) L-Artikoli 11(2) u 18 tar-Regolamenti bażiċi jipprevedu l-iskadenza tal-miżuri wara ħames snin, sakemm rieżami tal-skadenza ma jurix li għandhom jinżammu fil-forma oriġinali tagħhom. Matul l-2012, 13-il miżura skadew awtomatikament wara l-perjodu tagħhom ta' ħames (5) snin. Matul l-2012, tnedew 14-il investigazzjoni ta' rieżami tal-iskadenza. Disa' (9) rieżamijiet tal-iskadenzi ġew konklużi b'konferma tad-dazju għal perjodu ulterjuri ta' ħames (5) snin. Erba' (4) rieżamijiet tal-iskadenza ġew konklużi bit-terminazzjoni tal-miżuri. 7.3.2. Rieżamijiet interim (ara l-Anness G) L-Artikoli 11(3) u 19 tar-Regolamenti bażiċi jipprevedu r-rieżami tal-miżuri matul il-perjodu tal-validità tagħhom. Ir-rieżamijiet jistgħu jkunu limitati għal aspetti ta’ dumping/sussidjar jew ta’ ħsara. Matul l-2012, inbeda total ta’ ħames (5) rieżamijiet interim. Sitt (6) rieżamijiet interim ġew konklużi bil-konferma jew bl-emenda tad-dazju. Ħames (5) rieżamijiet interim ġew konklużi bit-terminazzjoni tal-miżuri. 7.3.3. Rieżamijiet interim "oħra" (ara l-Anness H) Hemm erba' (4) rieżamijiet "oħra", jiġifieri li ma jaqgħux taħt l-Artikoli 11(3) jew 19 tar-Regolamenti bażiċi, li nbdew fl-2012 filwaqt li fl-istess perjodu ngħalqu tliet (3) rieżamijiet bħal dawn. 7.3.4. Rieżamijiet ta' esportaturi ġodda (ara l-Anness I) L-Artikoli 11(4) u 20 tar-Regolamenti bażiċi rispettivament jipprevedu rieżami ta’ "esportatur ġdid" u rieżami "aċċellerat" sabiex jiġi stabbilit marġini individwali tad-dumping jew dazju kompensatorju individwali għall-esportaturi l-ġodda, li jinsabu fil-pajjiż tal-esportazzjoni konċernat, li ma esportawx il-prodott matul il-perjodu tal-investigazzjoni. Dawn l-esportaturi jridu juru li huma esportaturi ġodda ġenwini u li huma bdew jesportaw lejn l-UE wara l-perjodu tal-investigazzjoni. Għaldaqstant, jista’ jiġi kkalkulat għalihom dazju individwali, li normalment ikun inqas mid-dazju għall-pajjiż kollu. Fl-2012, nbeda rieżami wieħed (1) ta’ esportaturi ġodda filwaqt li ngħalqu żewġ (2) rieżamijiet bħal dawn. 7.3.5. Investigazzjoni ta’ assorbiment (ara l-Anness J) Meta jkun hemm biżżejjed informazzjoni li turi li, wara l-perjodu ta’ investigazzjoni oriġinali u qabel jew wara l-impożizzjoni tal-miżuri, il-prezzijiet ta’ esportazzjoni naqsu jew li ma kienx hemm moviment jew li l-moviment ma kienx biżżejjed, fil-prezzijiet tal-bejgħ mill-ġdid jew fil-prezzijiet tal-bejgħ sussegwenti tal-prodott importat fl-UE, jista' jinfetaħ rieżami ta’ "assorbiment" biex jiġi eżaminat jekk il-miżuri kellhomx effett fuq il-prezzijiet imsemmija hawn fuq. Il-marġini tad-dumping jistgħu għalhekk jiġu rikkalkulati u d-dazju jiżdied biex jitqiesu dawn il-prezzijiet ta’ esportazzjoni iktar baxxi. Il-possibbiltà ta’ rieżami ta’ 'assorbiment' tinsab fl-Artikoli 12 u 19(3) tar-Regolamenti bażiċi. Fl-2012, la nbdew u lanqas ġew konklużi rieżamijiet ta' kontra l-assorbiment. 7.3.6. Investigazzjonijiet dwar ċirkumvenzjoni (ara l-Anness K) Fl-Artikoli 13 u 23 tar-Regolamenti bażiċi hemm prevista l-possibbiltà li jerġgħu jinfetħu investigazzjonijiet f’ċirkostanzi fejn tinstab evidenza li turi li qed isseħħ ċirkumvenzjoni tal-miżuri. Fl-2012, inbdew 13-il investigazzjoni bħal din. Ġew konklużi żewġ (2) investigazzjonijiet kontra ċ-ċirkumvenzjoni b'estensjoni tal-miżuri u waħda (1) ġiet konkluża mingħajr estensjoni tal-miżuri. 7.4. Investigazzjonijiet ta' salvagwardja (ara l-Anness L) Matul l-2012, ma kienx hemm attività ta’ salvagwardja. 8. Infurzar tal-miżuri AD/AS 8.1. Miżuri ta’ segwitu L-attivitajiet ta’ segwitu li jikkonċernaw il-miżuri fis-seħħ kienu jikkonċentraw fuq erba’ oqsma ewlenin: (1) għall-prevenzjoni tal-frodi; (2) għall-monitoraġġ tal-flussi tal-kummerċ u l-iżviluppi tas-suq; (3) għat-titjib tal-effettività bl-istrumenti xierqa u (4) għar-reazzjoni għal prassi irregolari. Dawn l-attivitajiet ippermettew lis-servizzi tat-TDI jiżguraw b'mod proattiv b'kooperazzjoni mal-Istati Membri l-infurzar xieraq tal-miżuri tad-difiża kummerċjali fl-Unjoni Ewropea. 8.2. Monitoraġġ tal-impenji (ara l-Annessi M u Q) Il-monitoraġġ tal-impenji jifforma parti mill-attivitajiet ta’ infurzar, billi l-impenji huma forma ta’ miżura AD jew AS. Huma jiġu aċċettati mill-Kummissjoni jekk tkun issodisfata li jistgħu jeliminaw b'mod effettiv l-effetti ta’ ħsara tad-dumping jew tas-sussidjar. Fil-bidu tal-2012, kien hemm 18-il impenn fis-seħħ. Matul l-2012, seħħew il-bidliet li ġejjin lill-portafoll tal-impenji: impenn ta’ kumpanija waħda ntemm minħabba l-iskadenza/ir-revoka tal-miżuri. Impenji ta’ żewġ kumpaniji ġew irtirati peress li l-monitoraġġ tagħhom sar impossibbli u imprattikabbli. Dan ġab l-għadd totali ta' impenji fis-seħħ fi tmiem l-2012 għal 15. 9. Rifużjonijiet L-Artikoli 11(8) u 21(1) tar-Regolamenti bażiċi jippermettu lill-importaturi jitolbu r-rimborż tad-dazji miġbura rilevanti fejn jintwera li l-marġini tad-dumping/sussidju tneħħa jew tnaqqas għal livell inqas minn dak tad-dazju fis-seħħ. Matul l-2012, tressqu 26 talba ġdida għal rifużjoni. Fi tmiem l-2012, kienu għaddejjin 10 investigazzjonijiet li jkopru 35 talba. Fl-2012, ġew adottati 26 Deċiżjoni tal-Kummissjoni: 12 minnhom taw rifużjoni parzjali u 14 ċaħdu t-talba għal rifużjoni. Tmien (8) talbiet ġew irtirati. 10. Stħarriġ ġudizzjarju: deċiżjonijiet mogħtija mill-Qorti tal-Ġustizzja (QtĠ) / Qorti Ġenerali (QĠ) (ara l-Anness S) Fl-2012, il-Qorti Ġenerali tat 13-il sentenza f’oqsma marbuta mal-antidumping jew l-antisussidju. Fl-2012, il-Qorti tal-Ġustizzja tat disa' (9) sentenzi f’oqsma marbuta mal-antidumping. sitta (6) minn dawk is-sentenzi kienu jikkonċernaw appelli kontra sentenzi tal-Qorti Ġenerali. Barra minn hekk il-Qorti tal-Ġustizzja tat tliet (3) sentenzi bi tweġiba għal talbiet għal deċiżjoni preliminari. Fl-2012 tressqu 23 każ ġdid, 17 quddiem il-QĠ u sitta (6) quddiem il-QtĠ. Lista tal-każijiet AD/AS li tressqu quddiem il-QĠ u l-QtĠ li kienu għadhom pendenti fi tmiem l-2012 tinsab fl-Anness S tad-Dokument ta’ Ħidma. 11. Attivitajiet fil-qafas tal-Organizzazzjoni Dinjija tal-Kummerċ (WTO) 11.1. Soluzzjoni tat-tilwim fil-qasam tal-AD, AS u SG Id-WTO tipprevedi proċedura rigoruża għas-soluzzjoni tat-tilwim bejn il-Membri tad-WTO fir-rigward tal-applikazzjoni tal-ftehimiet tad-WTO. F’Lulju 2012, l-Indoneżja talbet konsultazzjonijiet tad-WTO mal-Unjoni Ewropea fir-rigward ta’ miżuri antidumping imposti mill-Unjoni Ewropea fuq l-importazzjonijiet ta’ alkoħol xaħmi u fir-rigward ta’ ċerti aspetti tal-investigazzjoni sottostanti dawn il-miżuri. 11.2. Attivitajiet oħra tad-WTO Il-Grupp tan-Negozjar dwar ir-Regoli kellu laqgħa formali fit-29 ta’ Frar 2012. L-uniku l-għan tal-laqgħa kien li jikkonfermaw il-ħatra tal-E.T. Wayne McCook (il-Ġamajka) bħala President-Nominat mill-Grupp. Sussegwentement, il-Grupp Tekniku, subgrupp tal-Grupp tan-Negozjar, iltaqa' darbtejn (fi Frar u f'April 2012). Filwaqt li kienu qegħdin iseħħu dawn l-attivitajiet, il-parteċipazzjoni tas-servizzi tal-Kummissjoni fil-ħidma regolari tal-Kumitati tal-Antidumping, is-Sussidji u l-Kumpensazzjoni u s-Salvagwardja baqgħet għaddejja. Il-Kumitati ltaqgħu darbtejn f’sessjonijiet regolari biex jirrieżaminaw n-notifiki u jqajmu kwistjonijiet ta’ interess speċjali. Barra minn hekk, il-grupp tekniku informali dwar l-Antidumping iltaqa' għadd ta’ drabi matul l-2012. Konklużjoni Fl-2012 kien hemm tnaqqis fir-rigward tal-għadd ta’ każijiet ġodda mibdija, miżuri provviżorji u definittivi imposti mis-sena ta’ qabel. L-għadd ta’ investigazzjonijiet mitmuma mingħajr l-impożizzjoni ta’ miżuri naqas ukoll xi ftit meta mqabbel mas-sena ta’ qabel. Fir-rigward tar-rieżamijiet, dawn ikomplu jirrappreżentaw parti sinifikanti mill-ħidma tas-servizzi, bl-għadd ta' rieżamijiet mibdija jinżel b'aktar min-nofs meta mqabbel mal-2011. L-għadd ta' rieżamijiet mitmuma naqas b'terz meta mqabbla maċ-ċifri tal-2011. Fl-2012 il-miżuri ta’ difiża tal-kummerċ fis-seħħ affettwaw 0,17 % tal-importazzjonijiet totali fl-UE. [1]Il-Kawża C-249/10 P Brosmann Footwear (HK) u oħrajn v Il-Kunsill, Sentenza tat-2 ta’ Frar 2012. [2] ( 2 ) WTO, ir-Rapport tal-Korp tal-Appell, AB-2011-2, WT/DS397/AB/R, il-15 ta’ Lulju 2011. WTO, ir-Rapport tal-Bord, WT/DS397/R, it-3 ta’ Diċembru 2010.